‘วรวรรณ’มองหุ้นเด้งช่วงสั้น
มาตรการช่วยแค่ยืดระเบิดเวลาคาดถึงสิ้นปี1,000-1,015จุด
2 ธ.ค. 2554

มาตรการช่วยแค่ยืดระเบิดเวลาคาดถึงสิ้นปี1,000-1,015จุด
นายกสมาคม บลจ.มองมาตรการใหม่แค่ยืดแก้วิกฤตหนี้ยุโรป ราคาหุ้นสินทรัพย์เสี่ยงวิ่งรับข่าวดีในระยะสั้น 
นางวรวรรณ ธาราภูมิ กรรมการผู้จัดการ บริษัท หลักทรัพย์จัดการกองทุนรวม (บลจ.) บัวหลวง ในฐานะนายกสมาคมบริษัทจัดการลงทุน กล่าวว่า สิ่งที่ธนาคารกลางขนาดใหญ่ 6 ประเทศ ได้ตกลงลดอัตราดอกเบี้ยกู้ยืมในรูปเงินเหรียญสหรัฐลง 0.5% รวมถึงมาตรการอื่นๆ ที่ช่วยเสริมสภาพคล่องคือ การพิมพ์ธนบัตรแต่ไปใช้ชื่ออื่นแทนเสมือนการยืดปัญหาออกไปในอนาคต 
อย่างไรก็ตาม ถือว่าเป็นข่าวดีสำหรับสินทรัพย์เสี่ยง ซึ่งทำให้ตลาดทั่วโลกปรับตัวขึ้นในระยะสั้น โดยคำแนะนำการลงทุนระยะสั้นๆ ของหลายโบรกเกอร์ทั้งไทยและต่างประเทศในทุกตลาดคือ ให้เล่นไปตามกระแสการลงทุนของต่างชาติแล้วรอดูวันที่ 8-9 ธ.ค.ที่จะมีการประชุมที่อียู
“ทุกคนกำลังใช้วิถีของ Keynesians ในการแก้ปัญหา ซึ่งมีผลดีต่อสินทรัพย์เสี่ยงในช่วงสั้น หุ้น โลหะมีค่า โดยยอมผลักระเบิดลูกมหึมาไปในอนาคตและลืมประโยคสุดท้ายของเจ้าของทฤษฎีนี้คือ ในที่สุดทุกคนก็ตายตอนจบ หมายความว่าเราไม่สามารถกู้มาใช้ได้ตลอดชีวิต” นางวรวรรณ กล่าว
อย่างไรก็ตาม หากไม่ดำเนินการในตอนนี้ยุโรปอาจจะสาหัส โดยเยอรมนียอมรับความจริงว่าไม่ได้ช่วยแก้ปัญหาที่แท้จริง
ทั้งนี้ ทฤษฎี Keynesian มีแนวความคิดว่ารัฐบาลสามารถเข้ามาช่วยเหลือ เพื่อให้เศรษฐกิจมีการเจริญเติบโตและรักษาความมั่นคงของประเทศ ทำให้บทบาทของภาครัฐมีความสำคัญไม่น้อยไปกว่าการดำเนินงานจากภาคเอกชน
ด้านผู้จัดการกองทุนรายหนึ่ง กล่าวว่า ถือเป็นปัจจัยบวกด้านจิตวิทยาทำให้ตลาดหุ้นขานรับข่าวดี ซึ่งนักลงทุนที่ขายหุ้นออกไปมากในช่วงก่อนหน้านี้ก็กลับเข้ามาซื้อหุ้นและใกล้ช่วงสิ้นปีก็ปิดงวดบัญชี 
“หุ้นคงดีช่วงสั้น เพราะพื้นฐานเศรษฐกิจโลกยังต้องฟื้นฟู เล่นเป็นรอบๆ ตามข่าว” แหล่งข่าวเปิดเผย
อย่างไรก็ตาม แนวโน้มตลาดหุ้นยังขึ้นกับเม็ดเงินลงทุนของต่างชาติ แต่ก็คาดว่าดัชนีคงไม่ต่ำกว่า 1,000 จุด และคงประคองตัวอยู่แถว 1,000-1,015 จุด ไปจนถึงสิ้นปีนี้
สำหรับนักลงทุนที่ยังไม่ได้ซื้อกองทุนรวมหุ้นระยะยาว (LTF) หากกังวลต้นทุนที่สูงขึ้นแนะนำให้เลือกกองทุนที่มีนโยบายลงทุนในหุ้น 70% เสี่ยงน้อยกว่าลงหุ้นเต็ม 100% 
ส่วนกรณีจีนลดการสำรองของธนาคารพาณิชย์เป็นสัญญาณที่ดีต่อการฟื้นตัวของตลาดหุ้นจีนหลังจากอยู่ระดับต่ำมานาน